გიორგი შერვაშიძე

**მეორედ მოსვლისას**

ერთმოქმედებიანი აბსურდული ტრაგიკომედია

***მოქმედი პირნი:***

**ხრისტო** -კაცი სახელად ხრისტო.

**ხვიჩა და გოჩა** - ორი ერთმანეთის იდენტური ახალგაზრდა. შეიძლება, ითქვას, ხრისტოს მიმდევრები.

**ლესტანბერი** - ხრისტოს მამა, რომელსაც სასჯელი ადევს, ვერ ლაპარაკობს და მხოლოდ ზმუის.

**ჟურნალისტი** - ერთი რიგითი მოკლეკაბიანი ჟურნალისტი გოგო, რომელსაც ხრისტოსთან ბლიც ინტერვიუს ჩაწერა სურს.

**დაცვა ზაქრო (მონიტორი)** - დაცვა ზაქრო, რომელსაც სიდედრი მოუკვდა და არ უნდა, რომ გააცოცხლონ.

**ტელეწამყვანი (მონიტორი)** - ანგაჟირებულ-დაბოტოქსებული და სენსაციებზე მონადირე ტელეწამყვანი ქალი.

**სულიკო** - ბოლომდე რომ ვერ გაიგებ, კარგია თუ ცუდი, თუმცა ერთ-ერთი მთავარი გმირია და სახელშიც სიტყვა ,,სული“ ტყუილად არ ურევია.

**დედა (მონიტორი)** - ხრისტოს დედა.

*მონიტორში წარმოდგენილ მოქმედ გმირებს იგივე მსახიობები განასახიერებენ, რომლებიც სხვა ძირითად სცენებშიც არიან დაკავებულნი (ჯამში 6 მსახიობი).*

***სცენა პირველი:***

*ნათდება ფარდა, რომლის წინაც დგანან ხვიჩა და გოჩა. ყმაწვილებს ერთნაირი ჟაბოიანი პერანგები და ელასტიკები აცვიათ. იწყებენ რევერანსების კეთებასა და არტისტულ ცეკვა-თამაშს.*

ხვიჩა: - აი, უკვე საუკუნეებია, რაც კაცობრიობა მოელის მეორედ მოსვლას.

გოჩა: - დიახ, სწორედ იმ დღიდან მოყოლებული, რაც იყო ის პირველი…

ხვიჩა: - ოოო… ეს მეორედ მოსვლა კი მართლაც რომ დიდი მისტიკური და ამაფორიაქებელი რამაა.

გოჩა: - დიახ, თან არანაკლებ მნიშვნელოვანი, ვიდრე თავად ის პირველი… მეტიც, სწორედაც რომ მისი ტოლ-სწორია…

ხვიჩა: - და ალბათ ამიტომაც არის, რომ კაცობრიობას მუდამ ეგზომ ძლიერ აღელვებდა მეორედ მოსვლის ფენომენი და საუკუნე არ გავიდოდა ისე, მისი დადგომა არ გამოეცხადებინა.

გოჩა: - დიახ, აკვირდებოდნენ სხვადასხვა სახის მოვლენებსა თუ ცვლილებებს, დაწყებული ციური სხეულების განლაგებითა და დამთავრებული ბუნებრივი კატაკლიზმებით. შემდეგ ერთობ მოხეხებულად აკავშირებდნენ მათ უკანასკნელი ჟამის დადგომის ნიშნებთან და აფორიაქებულნი სასოწარკვეთაშიც კი ვარდებოდნენ.

ხვიჩა: - უცნაურია, მაგრამ ადამიანები განუწყვეტლივ ყველაფერში ხედავდნენ მეორედ მოსვლის დადგომის ნიშნებს და თან ყოველთვის უპირობოდ სჯეროდათ მათი.

გოჩა: - დიახ, სულ ასე იყო და დღესაც ასეა... მეტიც, მავანი სხვასაც კი აჯერებდა ამ ჟამის დადგომას და შემდეგ ამითი კიდეც ხეირობდა.

ხვიჩა: - ცრუ გამოცხადებებიც მრავლად ახსოვს ისტორიას და ცრუ მესიის მომსწრეც არაერთხელ გამხდარა კაცობრიობა.

გოჩა: - დიახ, გამოჩნდებოდა ვინმე თავზეხელაღებული და იტყოდა, აი, მოვედი მე მეორედ და მოემზადეთ უკანასკნელი ჟამისთვისო...

ხვიჩა: - სამწუხაროდ თუ სასიხარულოდ ისინი ყოველთვის ცდებოდნენ.

გოჩა: - დიახ, მეორედ მოსვლა მრავალჯერ არ შედგა, დაიგვიანა და შეიძლება ითქვას, გადაიდო კიდეც. არადა, თითქოს, მისი მოახლოებისა თუ დადგომის ყველა ნიშანი და წინაპირობაც არსებობდა.

ხვიჩა: - ეს ჩვენი ამბავიც სწორედაც რომ მეორედ მოსვლაზეა.

გოჩა: - დიახ, ნამდვილად ასეა და კაციშვილმა არ იცის, ამჯერად როგორ დასრულდება ეს ყოველივე და ახლა მაინც თუ დადგება ეს შიშისმომგვრელი მეორედ მოსვლა.

ხვიჩა: - მაშ, დავიწყოთ…

გოჩა: - დიახ, დავიწყოთ…

***სცენა მეორე:***

*ყმაწვილები ფარდას ხსნიან და სცენიდან ცეკვა-ცეკვით გადიან. ოთახში დგას საოფისე მაგიდები და სავარძლები. კედელზე ჰკიდია დიდი მონიტორ-ტელევიზორი და ერთიც დაფა. ტელევიზორში საინფორმაციო გამოშვება გადის. დაფაზე რაღაც დავალებები წერია. ოთახის შუაში დგას ტყავის სამეული და შუშის პატარა მაგიდა. სამეულზე კაცია წამოწოლილი. გრძელი თმა და წვერი აქვს. თეთრი კაბა და თასმებიანი სანდლები აცვია. კაცი დასწვდება პულტს და ზურგს უკან დაკიდებულ ტელევიზორს თიშავს. შემდეგ მიგიდიდან იღებს ჟურნალს, ახვევს და პირთან მიკროფონივით მიაქვს.*

ხრისტო: - პატივცემულო ტელემაყურებლებო, რადგან ასეთი გაცხოველებული ინტერესია ჩემი პიროვნების მიმართ, გადავწყვიტე, ცოტაოდენი გიამბოთ ჩემს შესახებ. ოღონდ უმორჩილესად ვთხოვ, არ გამაწყვეტინოთ. ესე იგი, დედაჩემმა რომ გაიგო, ჩემზე ფეხმძიმედ იყო, სიხარულისგან ლამის გადაირია. წარმოუდგენელი ამბავი იყო და რეაქციაც შესაბამისი ჰქონდა. საქმე კი იმაში გახლავთ, რომ დედა და მამა 20 წლის დაქორწინებულნი იყვნენ და შვილი არ უჩნდებოდათ. აი, მამას კი ეს ამბავი, მგონი, საერთოდაც არ გახარებია. პირიქით, ეწყინა კიდეც და დედა მაგრადაც სცემა. უბრალოდ, მამამ ზუსტად იცოდა, რომ შვილი ვერ ეყოლებოდა და ცოლსაც ვერასდროს დააფეხმძიმებდა. დედამ კი დიდი ენთუზიაზმით ახარა, აქაოდა, ძილში ანგელოსი გამომეცხადა და მამცნო, შვილი გეყოლება, ხრისტოს დაარქმევ და მეორედ მოსვლისას სამყაროს უკანასკნელი ჟამისგან იხსნისო. მამამაც ჯერ ცოლი სცემა, შემდეგ ეზოში ჩავიდა და უბნის კაცებთან ერთად ისე მაგრად გამოთვრა, რომ იქვე, ,,ბესეტკაშივე“ ჩაეძინა. გაბრაზებული ანგელოსიც სწორედ იქ გამოეცხადა. სწორედ ამ გაბრაზებულმა ანგელოსმა დასაჯა ურწმუნოებისთვის და მეტყველების უნარი წაართვა. დიახ, სწორედ მის მერეა მამა, რომ მხოლოდ ზმუის და კაციშვილს არ ესმის მისი. ისე ეს ამბავიც დედამ გაავრცელა, რომ მამა ურწმუნოებისთვის ანგელოსმა დასაჯა, თორემ ნათესავებს დღემდე სჯერათ, გაჟოვნა ჰქონდა, ტვინის უჯრედები დაუზიანდა და მეტყველების უნარიც მაგიტომ წაერთვაო.

*ოთახში შემოდიან ერთნაირ პიჯაკებსა და შარვლებში გამოწყობილი ახალგაზრდები. შემოაქვთ დიდი ბანერი, რომელზეც წყალზე მდგომი ხრისტოა გამოსახული და დიდივე ასოებით აწერია: ,,შენ სად იდგები მეორედ მოსვლისას?“ ასევე გამოსახულია რიცხვი 33 და პარტიის სახელწოდება: ,,ხრისტო არს თქვენთან, ეროვნულ-განმათავისუფლებელ-სულისსაცხონებელი მოძრაობა.“*

ხვიჩა: - აბა, როგორია? ხომ არის დამბურძგლავი?

გოჩა: - დედას გეფიცები უფროსო, აი, ეხლაც თუ დაბურძგნული არ ვიყო.

*ახალგაზრდები ბანერს კედელზე აყუდებენ, იკრიჭებიან და ხრისტოს შეფასებას ელიან.*

ხრისტო: - არაა ცუდი. თუმცა, მე მეორე ვარიანტი მერჩივნა. აი, სადაც ღრუბელზე ვზივარ, თუმცა ჩვენმა ძვირფასმა პიარ მენეჯერმა მაინც ამაზე შეაჩერა არჩევანი და მეც აღარ შევწინააღმდეგებივარ. დამღალა მაგ კაცთან ჭიდაობამ. ძალიან რთული ადამიანია. ბიჭებო, ეგ მანდვე მიაყუდეთ და მოდით, დასხედით, როდემდე უნდა იდგეთ ფეხზე?

*ხრისტო წამოიწევა და ახალგაზრდებს ხელით მიანიშნებს სავარძლებზე. ყმაწვილებიც სინქრონულად სხდებიან და თვალებში შესციცინებენ.*

ხვიჩა: - ისე, მეც ის მერჩივნა უფროსო…

გოჩა: - მეც… მართლა…

ხრისტო: - დაიკიდეთ… გინდათ, გიამბოთ აქ როგორ ავღმოვჩნდი? რა გზა გავნვლე და რა გადამხდა თავს, სანამ ამ საარჩევნო კამპანიაში ჩავებმებოდი? თან წეღან, სანამ თქვენ მოხვიდოდით, ცოტას ვრეპეტიციობდი და მაინტერესებს, როგორ გამომდის. ხომ იცით, ამ დღეებში სატელევიზიო დებატები უნდა მქონდეს და ვფიქრობ, ცოტა ჩემს თავზეც, წარსულზეც ვისაუბრო.

*ახალგაზრდები დასტურის ნიშნად სინქრონულად იქნევენ თავებს და მოხერხებულად სხდებიან.*

ხრისტო: - მაშ მისმინეთ… ერთადერთი ადამიანი ვისაც თავიდანვე სჯეროდა ჩემი განსაკუთრებულობის, დედაჩემი იყო. მართალია, ამაზე ხმამაღლა არავისთან საუბრობდა, თუმცა ყოველთვის დარწმუნებული იყო, რომ დადგებოდა დღე, როდესაც გაცხადდებოდა სიმართლე და მეც ჩემი მისიის შესრულებას შევუდგებოდი. მანამდე კი იყო დამღლელი 33 წელი და უსაშველოდ გაწელილი დრო. დრო როცა მე დავდიოდა ბაღსა თუ სკოლაში, უნივერსიტეტსა თუ პროფესიულ სასწავლებელში. მოკლედ, ვცხოვრობდი ისე, როგორც სხვა დანარჩენი და ერთ მშვენიერ დღეს კი…

*ოთახში შემოდის ასაკოვანი კაცი და იწყებს ზმუილს. გულისშემაღონებელ ხმებს უშვებს და ხელებს ნერვიულად იქნევს.*

ხრისტო: - დამშვიდდი მამა. აქეთ მოიწი. დაბრძანდი და ცოტა მოისვენე. აი, გაიცანი ეს ჩვენი საარჩევნო შტაბის წევრები არიან. ჩვენი მარჯვე ბიჭები. შეიძლება ითქვას, ჩემი მიმდევრებიც კი. აი, ეს გოჩაა და ეს კი ხვიჩა. ჰო, გეთანხმები, რაღაცნაირად უცნაურად და ცოტათი კომიკურადაც კი გაირითმა მათი ეს სახელები, თუმცა გარწმუნებ, მართლაც ძალზედ ყოჩაღი ბიჭები არიან. იმედია, ჩემს მერე ამათაც არ მოკითხავენ ჩემს საქმეს. ჰა, ჰა, ჰა… ვხუმრობ, რა თქმა უნდა. აი, ნახე, რა ბანერი დაამზადეს, მოგწონს?

*ხვიჩა და გოჩა სათითაოდ მიდიან ხნიერ კაცთან და ხელს ენერგიულად ართმევენ. შემდეგ ბანერს იღებენ და მეტი თვალსაჩინოებისთვის შლიან.*

ხრისტო: - მამა, კარგია არა? ბიჭებო მამას ლესტანბერი ჰქვია. ლენინის, სტალინისა და ბერიას საპატივცემულოდ დაარქვეს. თქვენ ეგ ხალხი არ გემახსოვრებათ და მერე, სხვა დროს მოგიყვებით, რა მოხელეებიც იყვნენ.

*ლესტანბერი ისევ ზმუის და მოწონების ნიშნად თავს აქნევს. კმაყოფილი ახალგაზრდებიც თავის ადგილებს უბრუნდებიან. კაციც ხრისტოს გვერდით ჯდება.*

ხრისტო: - რაო მამა, აბა, რა ხდებაო ახალი? ან შენ რამ შეგაწუხა? მარტო რად ხარ? დედა სადაა?

ლესტანბერი: - მმმმმ….  აააა… უუუუუ…

ხრისტო: - რას მეუბნები? მართლა კაცო? ჰო, აბა, ღვინის გარეშე ქორწილი ნამდვილად არ გამოვა. შენ არ იდარდო, აუცილებლად მოვალ და ვნახოთ, რა გამოვა. უთხარი, წყალი გაამზადონ. კაცზე ლიტრი იანგარიშონ. რატომ მიყურებ ეგრე დაბნეული? კაცო, რამდენი კაციც უნდა ჰყავდეთ ქორწილში სტუმრად, იმდენი ლიტრი ღვინო ხომ დასჭირდებათ? ჰოდა, ადგნენ და რადგან ღვინო არა აქვთ, იმდენი ლიტრი წყალი მომიმზადონ. ახლა გასაგებია? ვერც თქვენ მიმიხვდით ვერაფერს ბიჭებო?

*ხრისტო ყმაწვილებისკენ ტრიალდება და გამომცდელად უყურებს. ბიჭები სდუმან და მხრებს იჩეჩავენ. ხრისტოს სიცილი უტყდება.*

ხრისტო: - სულ დამავიწყდა, რომ მამაჩემის მხოლოდ მე მესმის. ეტყობა, ესეც ერთგვარი ნიჭია. ლესტანბერმა ჩვენს ნათესავებს კვირას ქორწილი აქვთ და ღვინო აუძმარდათო. ახლის შოვნას ვეღარ ასწრებენ და თან მაგის აღარც ფული აქვთო. მთხოვს, იქნებ რამით დაეხმაროო. ადრე, ერთხელ რაღაც პიკნიკზე ვიყავით მთელი სანათესავო და გარეულმა ძაღლებმა საკვები შეგვიჭამეს. მხოლოდ რამდენიმე პური და ორიოდე თევზი გადაურჩათ. მეც ავდექი და ეს მონარჩენი საკვები გავამრავლე. ახლა არ მკითხოთ როგორ და რანაირადო, რადგან წარმოდგენა არ მაქვს. აი, ეგრე, ერთი ხელი ავიქნიე და სამი პური და ორი თევზი 40 კაცის საკმარისი შეიქმნა. მგონი, კაცზე თითო პური და თევზი მოუწია. მოკლედ, ყველას ეყო და მოგვრჩა კიდეც. მერე ის მონარჩენიც ისევ იმ წუწკ ძაღლებს დავუტოვეთ.

ხვიჩა: - აუ, ეგ ამბავი მოსმენილი მაქვს.

გოჩა: - მეც უფროსო… მართლა ძალიან მაგარი ამბავია.

*ისმის მამლის ყივილი. ხრისტო მაგიდიდან ტელეფონს იღებს და ნომერს დასცქერის. ვერ ცნობს და ქვედა ტუჩს აბრუნებს.*

ხრისტო: - ხრისტო გისმენთ. სალამი. საიდან? ცუდად ისმის. ჟურნალი ,,დასალიერი“? არ ვიცი, პირველად მესმის. იცით, უკეთესი იქნება, თუ ჩვენი შტაბის პრესსამსახურს დაუკავშირდებით. არა, გენაცვალე, მე ასე ინტერვიუს არ ვიძლევი. კეთილი, მაშინ ახლა უნდა დაგემშვიდობოთ. ვისი ნათესავი ბრძანდებით? იუდასი? და მე უნდა ვიცნობდე მაგ იუდას? მომავალში გავიცნობ? ჰოდა, მაშინ თქვენც მომავალში დამიკავშირდით.

*ხრისტო უკმაყოფილო სახით თიშავს ტელეფონს და რაღაცას ბუტბუტებს. ისმის კარის ჯახუნის ხმა და ოთახში შემორბის ახალგაზრდა გოგო, რომელსაც ძალზე მოკლე კაბა აცვია. ირთვება მონიტორ-ტელევიზორი, სადაც ჩანს აქოშინებული დაცვის თანამშრომელი.*

ჟურნალისტი: - ხრისტო, ეს ისევ მე ვარ, ჟურნალი ,,დასალიერიდან“. აი, წეღან რომ ვისაუბრეთ და შეხვედრაზე შევთანხმდით. ეს კაცი კიდევ არ მიშვებს თქვენთან, ჩაწერილი არ ხარო. ძალიან გთხოვთ, უთხარით, რომ თვენთან ვარ.

ხრისტო: - ამ ჟურნალისტების თავხედობას საზღვარი არა აქვს. გესმით, შევთანხმდით შეხვედრაზეო?! ჰა, ჰა, ჰა… კარგი, დაცვა ზარქო, შეეშვი. რაღაი აქამდე შემოაღწია, ესე იგი, ეკუთვნის ერთი ინტერვიუ. იმედია, სხვა დროს უფრო ყურადღებით იქნები და აღარავინ შემოგეპარება.

დაცვა ზაქრო: - მომატყუა, ტუალეტში მინდაო და შემოიპარა. მთელი დღეა გარეთ დგას და გელოდებათ. ვიფიქრე, მართლა ტუალეტში უნდა-მეთქი. შემეცოდა… ჩემი ბრალია… არ უნდა შემომეშვა…

***სცენა მესამე:***

*ხრისტო ხელით ანიშნებს დაცვა ზაქროს დაგვტოვეო და ისიც მონიტორიდან ქრება. ჟურნალისტს ერთ-ერთ მაგიდაზე მიუთითებს და თავად მეორე სავარძლის მოსატანად მიდის. სხვებისგან ოდნავ მოშორებით სხდებიან.*

ხრისტო: - აქ დავსხდეთ. თქვენ არ მოიწყინოთ ბიჭებო. აბა, რა გნებავთ ქალბატონო ძალზედ მოწადინებულო ჟურნალისტო? როგორ თქვით, საიდან ვარო? ჟურნალი ,,დასალიერი“ ხომ? გურულები ასე ქვეყნის დასასრულს ეძახიან, არა?! ჰა, ჰა, ჰა… ისე, მართლაც ორიგინალური სახელი მოგიფიქრებიათ.

*ჟურნალისტი მაგიდასთან გვერდულად ჯდება. მისი მოკლე კაბა კიდევ უფრო ზევით მიიწევს. ხვიჩა და გოჩა ტრიალდებიან, კისრებს იგრძელებენ და გოგოს ფეხებს აშტერდებიან. ლესტანბერის ზმუილი ყველას აფხიზლებს. გოგო კმაყოფილი სახითა და კეკლუცი მოძრაობებით დიქტოფონს რთავს და მაგიდაზე დებს.*

ჟურნალისტი: - მაღიზიანებს?

ხრისტო: - უკაცრავად?

ჟურნალისტი: - ბლიცია.

ხრისტო: - ბატონო?

ჟურნალისტი: - ბლიც ინტერვიუ უნდა ჩავწეროთ. მე მოკლე კითხვებს დაგისვამთ და თქვენც მოკლევე პასუხებს გამცემთ. გასაგებია?

ხრისტო: - ფეხზე პატარა ფრჩხილები.

ჟურნალისტი: - რააა?

ხრისტო: - რა გაღიზიენებსო და ფეხის თითების პატარა ფრჩხილები-მეთქი. აი, ძალიან არ მომწონს ეგ ამბავი. განსაკუთრებით ქალებზე. თან მერე ღიას რომ იცვამენ ფეხზე და უტიფრად აჩენენ ამ თავის შეუხედავ თითუკებს.

*ჟურნალისტს ინსტინქტურად საკუთარი ფეხის თითებისკენ გაურბის თვალი. დახურული ფეხსაცმელი აცვია და მალევე მშვიდდება.*

ჟურნალისტი: - ვგრძნობ?

ხრისტო: - როდესაც ზომაზე მეტს გეახლებით, მერე ვგრძნობ ხოლმე, სადაცაა კუჭი. აი, აქ რაღაც ისე მაწვება, რომ ლამისაა გარეთ გამომივარდეს ხოლმე. განსაკუთრებით ლობიოს მერე იცის დამძიმება.

*ხრისტო მუცელზე ხელს ისვამს და შეწუხებულ სახეს იღებს.*

ჟურნალისტი: - მეშინია?

ხრისტო: - გველების. აი, ტელევიზორშიც რომ ვხედავ, თმები ეგრევე ყალყზე მიდგება. ერთხელ, ბავშვობაში, სოფელში რომ ვისვენებდი, შემთხვევით გველს ფეხი დავაბიჯე. იწვა ეს გველუკა თავისთვის და მზეს ეფიცხებოდა. აი, ასეთი, თითქმის მაჯის სისქე იყო. მე დაბდურამ კი ვერ შევნიშნე და ფეხი არ დავადგი?! არ უკბენია. რაღაცნაირად ზამბარასავით დაიხვა და მერე სწრაფადვე გამშორდა. მე კიდევ ადგილზე გავქვავდი და კიდევ დიდხანს ვერ მოვედი აზრზე. ისე შემეშინდა, რომ მთელი კვირა არ მძინებია…

ჟურნალისტი: - ვიცი?

ხრისტო: - მართლა? საიდან? მოვყევი უკვე სადმე?

ჟურნალისტი: - არა, კითხვაა ასეთი. ვიცი?

ხრისტო: - უი… ჰა, ჰა, ჰა… დავიბენი. მე კიდევ მეგონა, რომ ეს ამბავი იცოდი. მაშ ასე, ვიცი, რომ ზღვაში ჩუმჩუმად ყველა აფსამს და ამას ცოცხალი თავით არავინ აღიარებს.

*ჟურნალისტს სიცილი უტყდება. იცინიან ხვიჩა და გოჩაც. ლესტანბერიც ზმუის. ჟურნალისტი მოხდენილად ბზრიალებს სკამზე და მოკლე კაბაც კიდევ უფრო უმოკლდება. ხვიჩა და გოჩას კისრებიც კიდევ უფრო უგრძელდებათ. წამით ყველა ჩუმდება და ჟურნალისტის თეთრ წვივებს შესცქერის. ისევ ლესტანბერის ზმუილი აფხიზლებთ.*

ჟურნალისტი: - არ ვიცი?

ხრისტო: - არ ვიცი, სად მიდიან გზაზე გაჭყლეტილი ცხოველები. უფრო სწორედ სად მიჰყავთ. თუ მეტად დავკონკრეტდები, ვინ აგროვებს ამ გაჭყლეტილ ცხოველებს და მერე რას უშვრება? აი, ხომ გინახავთ გზაზე გაჭყლეტილი ძაღლი და ან კატა? გდია ასე ერთი დღე, მეორე, მესამე… ნელ-ნელა ბრტყელდება, ხმება და ხდება რაღაც უფორმო, გამოყვანილი ტყავის მსგავსი რამ... მერე ერთ დღესაც გაივლი და აღარაა. ფაფუ, გაქრა. აორთქლდა. მე მგონია, რომ უნდა არსებობდეს რაღაც სამსახური, რომელიც ამ ცხოველთა ნეშტის შეგროვებაზე იზრუნებს. ისე, შეიძლება, არსებობს კიდეც და მე არ ვიცი ამის შესახებ. და თუ არ არის, მაშინ არჩევნების შემდეგ, როცა მე მოვალ ხელისუფლებაში, აუცილებლად შევქმნი ასეთ სამსახურს, რომელიც იზრუნებს გზაზე გაჭყლეტილი ცხოველების ნეშტის მოვლა-პატრონობაზე. ანუ შეაგროვებენ, რა და მერე სადმე დაფლავენ და ან დაწვამენ. არაა ხომ ცუდი ინიციატივა?

*ხრისტო ყმაწვილებისკენ ბრუნდება. ისინიც დიდი ენთუზიაზმით იწყებენ თავების ქნევასა და ტაშის დაკვრას. ლესტანბერიც თანხმობის ნიშნად გაბმულად ზმუის და  თავს აქიცინებს.*

ჟურნალისტი: - შემიძლია?

ხრისტო: - წყალზე სიარული, საკვების გამრავლება და ახლა წყლის ღვინოდ გადაქცევაც უნდა ვცადო. ჩემს ნათესავებს ქორწილი აქვთ კვირას, ღვინო აუძმარდათ და... რა იყო, არ გჯერა? აბა, ანახეთ ბიჭებო ამას ჩვენი ბანერი.

*ყმაწვილები სავარძლებიდან მკვირცხლად ხტებიან, ბანერთან მირბიან და ამაყი სახეებით შლიან.*

ჟურნალისტი: - ფოტოშოპს ჰგავს. ეგეთ ბანერს მეც ავაწყობ თხუთმეტ წუთში. თუ გინდათ, ფრთებსაც კი შეგასხამთ…

ხრისტო: - არადა, მართლა ვდგავარ წყალზე. მეგონა, დამაჯერებელი იყო ეს ყველაფერი... ვაჰ, ეს რა საფიქრალი გამიჩინე?! ესე იგი, არა ჰგავს ნამდვილს, არა?

ჟურნალისტი: - არა, არა ჰგავს. დამაჯერებლობა აკლია. თუ მართლა დადიხართ წყალზე, გირჩევთ, ლაივში ჩაერთოთ ეგრე.

ხრისტო: - ეგ როგორ?

ჟურნალისტი: - როგორ და წყალზე დადექით და ისე ჩაერთეთ პირდაპირ ეთერში. ცოტა გაიარ-გამოიარეთ კიდეც და მერწმუნეთ, ასე ბევრად უფრო დამაჯერებელი იქნებით.

ხრისტო: - გენიალური აზრია. მგონი, თქვენ უნდა აგიყვანოთ ჩვენი პარტიის პიარ მენეჯერად. აბა, დატრიალდით ახლა ბიჭებო და დროზე სადმე მომცრო აუზი იშოვეთ. აქვე მოაწყეთ ექსპერიმეტრული სტუდია და პირდაპირი ეთერიც დამიგეგმეთ.

*ყმაწვილები ბანერს ისევ კედელთან აყუდებენ, ხრისტოს სამხედრო სალამს აძლევენ და ოთახიდან სწრაფი ნაბიჯით გადიან. ლესტანბერიც რაღაცას ზმუის და უჩინარდება. ხრისტო მაგიდის უჯრიდან წითელი ღვინის ბოთლსა და ორ ჭიქას იღებს. ხსნის, ჭიქებს ავსებს, ჟურნალისტს უჭახუნებს და ცბიერად უღიმის.*

ხრისტო: - რაო, რა მითხარი, რა მქვიაო?

ჟურნალისტი: - მარიამ მაგდალინეიშვილი. თქვენ შეგიძლიათ, უბრალოდ მარი დამიძახოთ.

*ბნელდება. ისმის ჩურჩულისა და კისკისის ხმა.*

***სცენა მეოთხე:***

*ოთახის შუაგულში ცვლილებაა. სამეული კედელთან არის მიწეული და მის ადგილზე აუზის მსგავსი კონსტრუქცია დგას. კონსტრუქცია საკმაოდ დაბალია. ასე ორმოცი სანტიმეტრია სიმაღლეში, სამი მეტრია სიგრძეში და მეტრი განში. რაღაცით დიდ სარბენ ბილიკს ჰგავს. შიგ წყალი ასხია და ზემოდან კი სქელი შუშა ადევს. ხრისტო შუშაზე გადი-გამოდის და იქმნება შთაბეჭდილება, თითქოს წყალზე დგას. ყმაწვილები რაღაცას ფუსფუსებენ. ლესტანბერი და ჟურნალისტი მაგიდებთან სხედან.*

ხვიჩა: - უფროსო, მზად ვართ ჩართვისთვის.

ხრისტო: - ახლა ასე წყალზე სიარული დამაჯერებელია?

გოჩა: - აი, მეტი რომ არ შეიძლება, ისე ძალიან დამაჯერებელია…

*ჟურნალისტი თანხმობის ნიშნად ცერა თითს სწევს ზევით და ლესტანბერი კი გემივით ორჯერ მძლავრად ამოიზმუვლებს. კედელზე დაკიდებული მონიტორ-ტელევიზორი ირთვება და ჩანს ორი ფანჯარა. ერთიდან ანგაჟირებულ-დაბოტოქსებული შუა ხნის ქალი ტელეწამყვანი მოჩანს და მეორედან კი წყალზე მოსიარული ხრისტო.*

ტელეწამყვანი: - გამარჯობა ხრისტოს.

ხრისტო: - ხრისტო, მე ხრისტო მქვია.

ტელეწამყვანი: - თუმცა მაინც მესია?

ხრისტო: - თქვენ ამბობთ.

ტელეწამყვანი: - წყალზე დგახართ?

ხრისტო: - როგორც ხედავთ.

ტელეწამყვანი: - პატივცემულო ტელემაყურებლებო, გთხოვთ, გაითვალისწინოთ, რომ ეს ექსკლუზიურად ჩვენი ტელევიზიის ტელეეთერში ხდება და ხრისტომაც პირველად სწორედ ჩვენს ლაივში გაიარა წყალზე. ბატონო ხრისტო, რას ნიშნავს თქვენი პარტიის სლოგანი: ,,შენ სად იდგები მეორედ მოსვლისას?“ და რა მესიჯი დევს პარტიის სახელწოდებაში: ,,ხრისტო არს თქვენთან, ეროვნულ-განმათავისუფლებელ-სულისსაცხონებელი მოძრაობა“?

ხრისტო: - ყველაფერი ძალზედ მარტივია, რადგან ჭეშმარიტება სახელწოდებაშივეა ნათქვამი. თუ თქვენ გსურთ მეორედ მოსვლისას გადარჩენა და სულის ცხონება, მაშინ სწორ მხარეს უნდა დადგეთ. და ეს სწორი მხარე კი, რა თქმა უნდა, ის ნაპირია, რომელზეც მე ვდგავარ.

ტელეწამყვანი: - და რას იზამთ პირველს, თუ მოხვედით ხელისუფლებაში?

ხრისტო: - მივიღებთ ახალ კანონ-პროექტებს და დავიწყებთ მზადებას უკანასკნელი ჟამისთვის…

ტელეწამყვანი: - აჰა, გასაგებია. მოდით, გვიამბეთ, რამ გაიძულათ პოლიტიკაში მოსულიყავით?

ხრისტო: - ესე იგი, ამას წინათ ახლად გამოსულ ფილმებს ვუყურე. ძირითადად აი, ისეთი ფილმები იყო, ან ბავშვებისთვის და ან კი საოჯახო ჩვენებისთვის რომ არის განკუთვნილი. კარგი ფილმებია, თუმცა იცით, რა შევნიშნე, რომ ყველა მათგანში ახალი რეალობა ინერგება. რეალობა, სადაც წაშლილია სქესი და მისი ძირითადი მახასითებლები…

ტელეწამყვანი: - ბატონო ხრისტო, თქვენ ჰომოფობი ხართ?

ხრისტო: - არა, გენაცვალე, მე კაცთმოყვარე გახლავართ. მე სულ სხვა რამის თქმა მინდა. სამყაროში ინერგება ახალი მოწყობის, მსოფლმხედველობის მოდელი და ეს მოდელი ძირეულად განსხვავდება იმისგან, რომელშიც დღეს ვცხოვრობთ და ვარსებობთ…

*ხრისტო ანერვიულდება, ფეხს უჩქარებს და ბოლთასაც უფრო სწრაფად სცემს.*

ტელეწამყვანი: - და რა ფილმებს უყურეთ, თუ ეს საიდუმლო არაა?

ხრისტო: - არა, რა, საიდუმლო. ბევრ საიტზე დევს ეს ფილმები. სამწუხაროდ, ახლა სახელები არ მახსოვს, თუმცა გეტყვით, რამაც გამაკვირვა. ერთ ფილმში ერთ-ერთი მთავარი მოქმედი გმირი, რომელიც მოხუცი ჯადოქარია და ამავდროულად ძალზედ პოპულალური კინოსახეც გახლავთ, ირკვევა რომ თურმე ახალგაზრდობაში იყო გეი…

ტელეწამყვანი: - ბატონო ხრისტო გთხოვთ, იყოთ მეტად კორექტული, რადგან ჩვენ ვგმობთ ჰომოფობიის ნებისმიერ გამოვლინებას და პირიქით, გვერდზე ვუდგავართ ყველა ქვიარ ადამიანს და მეტიც, ვეხმარებით მათ თვითგამორკვევასა და ჩამოყალიბებაში.

*ხრისტო წყვეტს წყალზე სიარულს და ტელევიზორის წინ ჩერდება. ცოტა დაბნეული ჩანს და გვერდებზე იყურება. მოკლეკაბიანი ჟურნალისტი ხელით ანიშნებს, არ გაჩერდეო და ისიც საუბარს აგრძელებს.*

ხრისტო: - მე მხოლოდ ფაქტს აღვნიშნავ და არ შევდივარ ამ მოვლენის განსჯაში. უბრალოდ აღმოჩნდა, რომ საყვარელი მოხუცი, რომელიც წინა ფილმებში თავდაუზოგავად იბრძოდა ტრადიციული ღირებულებების შენარჩუნებისთვის, ახალგაზრდობაში ყოფილა გეი. სხვა, მეორე, ფილმში კი მთავარ გმირს ჰყავს ორი დედა. დიახ, არ მოგესმათ, პატარა გოგონას ორი დედა ჰყავს, რომლებიც ძალიან ენატრება. იმ თავის წარმოსახვით მონატრებებში კი ეს დედები ისე ეხვევიან ერთმანეთს, როგორც ამას დედ-მამა შვრება ხოლმე.

ტელეწამყვანი: - ბატონო ხრისტო, გთხოვთ, გაითვალისწინოთ, რომ ჩვენს გადაცემასა და ტელევიზიას უყურებენ ბავშვებიც, ამიტომაც ჩვენს ეთერში იკრძალება სექსუალური და პორნოგრაფიული სახის მასალის ტირაჟირება და ან კი განცხადებების გაკეთება.

ხრისტო: - მე… მე… მე მსგავსი არაფერი მითქვამს და ან კი მიგულისხმია. უბრალოდ აღვნიშნე, რომ ქალები ისე ეხუტებოდნენ ერთმანეთს, როგორც ამას ძირითადად კაცი და ქალი შვრებიან ხოლმე. სრულიად უწყინარსა და ერთობ რომანტიკულ გარემოში…

ტელეწამყვანი: - ესე იგი, თქვენ არ ხართ ერთსქესიანთა ქორწინების წინააღმდეგი?

*ხრისტო კიდევ უფრო მეტად იბნევა. უმწეოდ აცეცებს თვალებს და შველას ითხოვს. ლესტანბერი არაადამიანურ ხმაზე იწყებს ზმუილს, წამით ყველას ყურადღებას იქცევს და უხერხული მომენტიც დაძლეულია.*

ხრისტო: - აი, მესამე ფილმში კი ყველასთვის ნაცნობი და საყვარელი ფერია მუქკანიანი მამაკაცი გახლავთ. უფრო სწორედ ტრანსგენდერი შავი მამაკაცი, რომელსაც თავისი ეს გარდასახვა ჯერ არ დაუსრულებია. ანუ ბოლომდე არც კაცია და არც ქალი. და მთავარი ამ ამბებში ისაა, რომ ესენი გახლავთ საოჯახო ფილმების კატეგორია, რომელსაც ძირითადად უნდა უყურონ მოზარდებმა. ანუ მათთვის ეს ახალი მოცემულობა უნდა გახდეს ნორმა. მე უბრალოდ არ მესმის, რა აიძულებს ამ ფილმების შემქმნელებს, მიიღონ ასეთი გადაწყვეტილებები და ამგვარ ფილმებშიც კი წინ წამოწიონ ეს თემატიკა და თან მაშინ, როცა კარს მეორედ მოსვლა არის მომდგარი…

ტელეწამყვანი: - ბატონო ხრისტო, იძულებული ვარ, ჩვენი ეთერი შევწყვიტო, რადგან ყველაფერთან ერთად თქვენ რასისტიც ყოფილხართ. როგორც მოგეხსენებათ, ჩვენი ტელევიზია გმობს ყოველგვარ დისკრიმინაციას და განსაკუთრებით კი ადამიანების კანის ფერის მიხედვით დაყოფას. გისურვებთ წარმატებებს თქვენს საარჩევნო მარათონში და სულ კარგად ბრძანდებოდეთ.

*ტრანსლაცია წყდება და მონიტორ-ტელევიზორში მთავარი კონკურენტი პარტიის რეკლამა იწყება. ჩანს რაღაც მუსიკალურ ფესტივალზე შეკრებილი ხალხი, რომელთაც ძალზედ უჩვეულოდ აცვიათ და უჩვეულოდვე იქცევიან. ისმის სლოგანი: ,,ერთხელ ცხოვრობ და ნუ მოიკლებ სიამოვნებას; დაძლიე შენი არქაული კომპლექსები თუ შიშები; გამოგვყევი ჩვენ და ჩვენ განახებთ, სადაცაა მიწიერი სამოთხე“. შემდეგ ჩნდება ციფრი 69 და პარტიის სახელწოდება: ,,მეტი სიამოვნება ერთ სიცოცხლეში“. სასოწარკვეთილი ხრისტო მუხლებზე ეშვება და სახეზე ხელებს იფარებს.*

ხვიჩა: - ვერ გამოვიდა კარგი ეთერი, უფროსო.

გოჩა: - აი, ძალიან დაეცა ჩვენი რეიტინგები...

ხვიჩა: - ჩვენი პარტიის დამფინანსებელს ძალიან არ მოეწონება ეს ამბავი.

გოჩა: - სასწრაფოდ რამე ახალი უნდა მოვიფიქროთ, თორემ ასე არჩევნების მოგება ძალიან გაგვიჭირდება.

ჟურნალისტი: - რამე ახალი სასწაული გჭირდებათ.

ლესტანბერი: - მუაააა… ზმუუუ… ასაააა…

ხრისტო: - კარგი რა, მამა, რა დროს წყლის ღვინოდ გადაქცევაა. თან ხომ ნახე, რომ ამ წყალზე სიარულმაც დიდი შედეგი ვერ გამოიღო. ალბათ რამე უფრო მაშტაბური და შოკისმომგვრელი უნდა მოვიფიქროთ.

ჟურნალისტი: - და  მკვდარი რომ გააცოცხლოთ?

ხვიჩა: - აუ, ჰო, ეგ მართლა ძაან მაგარი იქნება.

გოჩა: - აგერ დაცვა ზაქროს მოუკვდა სიდედრი და არამგონი, წინააღმდეგი იყოს, რომ გავუცოცხლოთ. ეს ქალი სამი დღის მკვდარია და ახლა ეგ რომ გააცოცხლოთ, სრული შოკი იქნება.

*ირთვება მონიტორ-ტელევიზორი და ჩანს დაცვა ზაქრო, რომელიც შეშინებული სახით უყურებს ხრისტოს.*

დაცვა ზაქრო: - ყური მოვკარი თქვენს საუბარს და პირდაპირ გეტყვით, რომ ჩემი სიდედრის გაცოცხლების კატეგორიულად წინააღმდეგი ვარ.

ხვიჩა: - გადავიხდით, ჩემო ბატონო. ფულს მოგცემთ…

გოჩა: - დაგაწინაურებთ, ჩემო ბატონო. დაცვის უფროსი ზაქრო იქნები...

*დაცვა ზაქრო ყურზე ხელს იდებს და ყურსასმენში რაღაცას აყურადებს. სახის გამომეტყველება ეცვლება და თვალები უფართოვდება.*

დაცვა ზაქრო: - სულიკო მოვიდა…

***სცენა მეხუთე:***

*ოთახში შემოდის საშუალო სიმაღლის, ძვალმსხვილი, 60 წელს მიტანებული ჭაღარაშერეული მამაკაცი. სპორტული მოსაცმელი და შარვალი აცვია. მუქი ფერის დიდი სათვალე და ოქროს ძეწკვი უკეთია. ოთახში მყოფნი მაგიდებთან სხედან და დაზაფრული სახეებით შესცქერიან. ხრისტო წყალზე დგას და უღიმის.*

სულიკო: - სალამი ბიჭებს, ტუფლები გვიჭერს. აბა, რას შვრებით, როგორ ხართ ჯიგრებო, როგორ მიდის საქმეები?

 ხვიჩა: - გამარჯობა ბატონო სულიკო… ყველაფერი კარგადაა და დასახული მიზნისკენაც მეთოდურად, ნაბიჯ-ნაბიჯ მივიწევთ წინ. თქვენ თავად როგორ გიკითხოთ? ხომ ხართ მხნედ?

გოჩა: - ყველაფერი ფანტასტიკურადაა ბატონო სულიკო... არჩევნები ფაქტობრივად მოგებული გვაქვს და გამარჯვებაც უკვე პრაქტიკულად ჯიბეში გვიდევს. აი, აქეთ მობრძანდით, დაბრძანდით, მოისვენეთ…

*ყმაწვილებს ნერვიულობისგან ხმა უკანკალებთ და დაბნეულები აწყდებიან ტახტსა თუ სავარძლებს. ლესტანბერი სამხედრო სვლით უახლოვდება სტუმარს, ხელს ართმევს, რამდენიმე ფრაზას ზმუის და იჯგიმება.*

სულიკო: - და მე რომ პირიქით გავიგე, თითქოს ჩვენი რეიტინგები დავარდაო? ნუთუ სცდებოდნენ ამბის მომტანნი? აბა, შენ რას იტყვი, ჩემო ხრისტოვ? ყველაფერი ძალზედ კარგადაა თუ ისე რა, ნელ-თბილად?

ხრისტო: - გამარჯობა სულიკო. მგონი, ტყუილად შეწუხდით. არა, ნუ, ჩვენ მართლაც ძალიან გაგვეხარდა თქვენი ნახვა… მე უბრალოდ იმის თქმა მინდოდა, რომ თუ თქვენ იმიტომ მობრძანდით, რათა აქ რაღაც ისე არაა, როგორც უნდა იყოს, სულ ტყუილად შეწუხდით, რადგან…

ჟურნალისტი: - სალამი. ბევრი მსმენია თქვენზე. რატომღაც მეგონა, რომ არ არსებობდით და გამოგონილი პიროვნება იყავით. ნუ რაღაც ჯგუფი რომ იდგა ამ ხალხის, პარტიის უკანა, ამაში დარწმუნებული ვიყავი, თუმცა ეს თუ მართლა ერთი ადამიანი იყო, ვერაფრით წარმოვიდგენდი. ესე იგი, მართალი ყოფილა, როცა ამბობდნენ, ხრისტოს უკან სულიკო დგასო და სულიკო აფინანსებს მის საარჩევნო კამპანიასო.

*სულიკო სათვალეს შუბლზე იწევს, ჟურნალისტს გულდასმით ათვალიერებს და მზერას მის შიშველ მუხლებზე აჩერებს.*

სულიკო: - და შენ ვისი ხარ პატარავ? ან აქ საიდან მოხვდი?

ჟურნალისტი: - მე ჟურნალ ,,დასალიერიდან“ ვარ და აქ ხრისტოსთან ბლიცის ჩასაწერად მოვედი. მერე კი შემოვრჩი და პიარ მენეჯერობაც შემომთავაზეს.

*ჟურნალისტი ღელავს და სავარძელში წრიალებს. მღელვარება სხვებსაც ემჩნევათ. მხოლოდ ხრისტოა მშვიდი და მომღიმარე.*

სულიკო: - აჰა, ესე იგი, ,,დასალიერიდან“? ჟურნალისტი? და ახლა კი ჩემი პარტიის ახალი პიარ მენეჯერი? მშვენიერი ამბავია პირდაპირ... ძალიანაც კარგი გიქნია, რომ იმ შენი ,,დასალიერიდან“ წამოსულხარ. გპირდები, თუ გამომყვები, იმის იქითაც კი წაგიყვან…

ჟურნალისტი: - იცით, ეთერის ჩავარდნა ხრისტოს ბრალი სულაც არ იყო. შეუთანხმებელი კითხვები დაისვა. აი, ისეთი, ნებისმიერ რესპოდენტს, რომ დააბნევს და ნოკაუტში გაუშვებს.

*ყმაწვილები ჟურნალისტს ხელით ანიშნებენ გაჩუმდი და მარცხის ამბავს ნუღარ იხსენებო. თავად კი სულიკოს წინ ტინგიცსა და ჯამბაზობას იწყებენ.*

ხვიჩა: - ისე, რამეს ხომ არ ინებებთ ბატონო სულიკო? ყავა? ჩაი? წყალი?

გოჩა: - ან იქნენ, რამე ალკოჰოლური გესიამოვნოთ? რამე კოქტეილს მოგიმზადებთ. სექსი პლაჟზე ხომ არ გნებავთ?

სულიკო: - ნუ შეწუხდებით, მე მხოლოდ სისხლი მნებავს…

*სულიკო ქშინავს და თვალებს ბოროტად აკვესებს. ლესტანბერი დაჭრილი ნადირივით ზმუის და მუშტებს მკერდში იცემს. ხრისტო აუზიდან გადმოდის და სავარძელში ჯდება. სტუმარს ტახტზე მიანიშნებს და ისიც მის მოპირდაპირედ ჯდება.*

ხრისტო: - და ეს აუცილებელია?

სულიკო: - გარდაუვალია.

ხრისტო: - რეიტინგებს აგვიწევს?

სულიკო: - წარმოუდგენლად.

ხრისტო: - რა უნდა ვქნათ?

სულიკო: - ამათმა არაფერი. მხოლოდ შენ.

ხრისტო: - თუ მხოლოდ ჩემი სისხლია საკმარისი, დიდი სიამოვნებით დავღვრი მას ჩვენი საერთო საქმისთვის. ბრძანეთ, რა უნდა ვქნა?

სულიკო: - ჯვარს უნდა ეცვა.

ხრისტო: - ჯვარს? ვეცვა? ბერვი სისხლი ყოფილა საჭირო.

სულიკო: - კი, ძალიან ბევრი.

ხრისტო: - მერე ეს უსაფრთხოა? მე ვიფიქრე, მორიგი გვემა უნდა ამეტანა. აი, როგორც მაშინ, სოფლად, შეხვედრაზე მოწინააღმდეგის მიერ მოსყიდული ამომრჩეველი რომ დაგვიპირისპირდა,  თავს დაგვესხა და გვცემა.

სულიკო: - არა, ეს სულ სხვაა.

ხრისტო: - ვხვდები... ალბათ ძალიან მტკივნეულიც იქნება. კარგით და მერე რა უნდა ვქნა, ჯვარს რომ მაცვამენ?

სულიკო: - ისეთი არაფერი… უბრალოდ უნდა მოკვდე.

ხრისტო: - მოვკვდე? მართლა უნდა მოვკვდე?

სულიკო: - დიახ, მართლა უნდა მოკვდე…

*ხრისტო დგება და ოთახში ბოლთას სცემს. ახლა უკვე ისიც ღელავს. მძიმედ სუნთქავს და რაღაცას თავისთვის ბუტბუტებს.*

ხრისტო: - იცით, მგონი, არ ვარ მზად ამ ამბისთვის.

სულიკო: - ამ ამბისთვის მზად არავინაა…

ჟურნალისტი: - უკაცრავად და ეს დეჟავიუს განცდა მხოლოდ მე მაქვს? ეს ამბავი ერთხელ უკვე ხომ მოხდა? ეს ჯვარცმა ადრეც ხომ იყო?

*ყველანი სდუმან. ოთახში დაძაბულობა პიკს აღწევს. ხვიჩა და გოჩა ცრემლებს ვეღარ იკავებენ. ლესტანბერი ჩახლეჩილი ხმით მგელივით ყმუის. სულიკო კმაყოფილი სახით ათვალიერებს დამსწრეთ.*

ხრისტო: - და რომ მოვკვდები, მერე აღვდგები?

სულიკო: - არა, ამჯერად აღარავინ აღდგება.

ჟურნალისტი: - ისა, უკაცრავად და რა საჭიროა ახლა ეს ყველაფერი? ხალხო, ეს ამბავი ერთხელ უკვე ხომ მართლა იყო?

სულიკო: - კი იყო. ახლა კი ახალი ჯვარცმა უნდა მოხდეს და ახალი ამბავი უნდა დაიწყოს. ამბავი, რომელშიც აღარ იქნება აღდგომა, ამაღლება, ფერისცვალება და კიდევ ბევრი სხვა მსგავსი. ჩვენს ახალ აღთქმაში ყველაფერი ძირეულად შეიცვლება. ის, პირველი ჯვარცმის ამბავი ძალიან მოძველდა. ძალიან მოუქნელი და გადაულახავი ზღუდე გახდა, თავისი ამ გაუთავებელი დოგმებითა და აკრძალვებით. ის უბრალოდ ვეღარ მისდევს სამყაროს ფეხში. ყელში გაჩხერილი ფხასავითაა, რომელიც არც წინ მიდის და აღარც უკან. ასე სუნთქა შეუძლებელია… ასე ყველანი გავიგუდებით… ჰოდა, ამიტომაც საჭიროა ახალი ამბავი, თავისი ახალივე შინაარსით, გააზრებითა და მსოფლმხედველობით. ჩვენ უნდა შევქმნათ ახალი ეპოქა და ამისთვის საჭიროა ახალი ჯვარცმა. ახალმა ამბავმაც უნდა გადაფაროს ძველი… ახალმა ღმერთებმაც უნდა ჩაანაცვლონ წინარენი... წარსული დავიწყებას უნდა მიეცეს... მოკლედ, იქნება მეორედ მოსვლა, რომელსაც ყველა ელოდა, ოღონდ ცოტა სხვანაირი და არა ისეთი როგორიც წარმოედგინათ. ეს იქნება ჩვენი მეორედ მოსვლა. ჩვენ შევქმნით ახალ ღმერთს, რელიგიას... შენ კი, ჩემო ხრისტო, სწორედ ამისთვის გამზადებდით მთელი ცხოვრება და შენი მისიაც ესაა. ახლა შენი დროა და ახლა სწორედ შენ უნდა დაწერო ჩვენი მომავლის ისტორია…

ხრისტო: - და მე თუ ჯვარს ვეცვი და მოვკვდი, არჩევნებს როგორ მოვიგებთ? და რა აზრი ექნება ამ ყველაფერს, თუ მერე მე აღარ ვიქნები და ხელისუფლებაშიც ვეღარ მოვედით? ასე ხომ ბრძოლას წავაგებთ და ყველაფერიც იმათ დარჩებათ?

*სულიკო ოხრავს და თავს აქნევს. ჯერ ახალგაზრდებს უყურებს, შემდეგ ლესტანბერს და ბოლოს მზერას ისევ ჟურნალისტის შიშველ მუხლებზე აჩერებს.*

სულიკო: - ვის იმათ?

ხრისტო: - კონკურენტებს…

სულიკო: - არ არიან არანაირი კონკურენტები… იმათაც მე ვაფინანსებ. ისინიც ,,ჩვენ“ არიან… და ეს არის ერთი დიდი თამაში, ფიქცია… მეგონა, ამას თავადაც მიხვდებიდი, თუმცა... ეჰ, კაი ახლა, რაღა აზრი აქვს ამას… აბა, წამოიშალეთ ყველანი და აწი მივხედოთ საქმეს. თქვენ ბიჭებო, ჯვარცმა მოამზადეთ, შენ ქალბატონო პიარ მენეჯერო ეს ყველაფერი კარგად გააშუქე და შენ კი ჩემო მეგობარო ლესტანბერ ილაპარაკე…

ლესტანბერი: - ბატონო სულიკო, შეიძლება, სახლში წავიდე? ძალიან დავიღალე.

სულიკო: - კი, წადი. კაი კაცი ხარ შენ ლესტანბერ. ერთგული…

*ყველანი გადიან ოთახიდან. ბნელდება. განათებული რჩება მხოლოდ ხრისტო, რომელიც სავარძელში გაოგნებული სახით ზის და ხმამაღლა ფიქრობს. ხმა უკანკალებს და ენა ებმის: - ,,არ ვარ მზად ამ ამბისთვის...“*

***სცენა მეექვსე:***

*ირთვება მონიტორ-ტელევიზორი და ჩანს თავწაკრული ქალი, რომელიც ხრისტოს ვირტუალურად ეფერება, გულში იკრავს და ხელებს უკოცნის.*

ხრისტო: - მოხვედი დედა?!

დედა: - კი, მოვედი შვილო.

ხრისტო: - რად დაიგვიანე, დედა? იცი, როგორი რთული დღე მქონდა? სრული საგიჟეთი…

დედა: - დღეს მიცვალებულების ხსენების დღეა და ეკლესიაში ვიყავი. საკურთხი მივიტანე და პანაშვიდს დავესწარი. მერე ნათლობა იყო და იმაზე დავრჩი. მედავითნეს არ ეცალა და მამაომ შენ დამეხმარეო. როდის ეგ დამთავრდა და მერე როდის მე მივალაგე იქაურობა. მაგიტომაც დამაგვიანდა შვილო.

ხრისტო: - დედა, იცი, მამამ დაილაპარაკა.

დედა: - დღეს?

ხრისტო: - კი, დღეს.

დედა: - ესე იგი, მაინც დაიწყო მეორედ მოსვლა…

ხრისტო: - შენ რა, იცოდი, მამა რომ ამდენი წლის შემდეგ დაილაპარაკებდა?

*დედა სდუმს, ხმას არ იღებს და ჩუმად იცრემლება.*

ხრისტო: - დედა, მგონი, შენ და მამა რაღაცას მიმალავთ. იცი, მამამ რა თქვა პირველი? თუ შეიძლება, სახლში წავალო? გესმის? ნებართვა ითხოვა, რომ სახლში წასულიყო. ამდენი ხნის ზმუილს შემდეგ სწორედ ეს თქვა. და თან ვისგან ითხოვა ნებართვა, არ გაინტერესებს? სულიკოსგან. ჰო, ჩვენი პარტიის დამფინანსებლისგან ითხოვა ნებართვა სახლში წასვლაზე. წარმოუდგენელი ამბავია…

დედა: - ლესტენბერი არაა მამა შენი.

ხრისტო: - აუ, დედა, გთხოვ, ახლა არ დაიწყო შენებურად. უკვე, მგონი, მეც აღარ მჯერა მაგ ამბების. არანაირი განსაკუთრებული ადამიანი მე არ ვარ და ალბათ არც სასწაულებრივად ჩასახული ვიქნები. უბრალოდ…

დედა: - შენ სულიკოს შვილი ხარ.

*ხრისტო ელდანაცემივით გვერდით ხტება და მონიტორს ეჭვით შესცქერის. სახეზე სრული დაბნეულობა და უნდობლობა ესახება.*

ხრისტო: - ალბათ ხუმრობ?

დედა: - არა, არ ვხუმრობ. ეგ სულიკო ჩვენი მეზობელი იყო. მაშინ ავლაბარში ვცხოვრობდით. ლესტენბერი სულ მუშაობდა და სულ სადღაც იყო მივლინებით წასული. რა ვიცი, იძახდა, სამსახური მაქვს ასეთიო. თვეობითაც კი იკარგებოდა ხოლმე. არასდროს ვიცოდი, როდის დაბრუნდებოდა და ან კი თუ საერთოდ დაბრუნდებოდა. ჩვენ გარიგებით ვიქორწინეთ, ასე რომ დიდი სიყვარულის ამბავი არასდროს გვქონია. ის სულ მუდამ თავისთვის იყო და მე კი ჩემთვის. რა გითხრა, შეიძლება, იმის ბრალიც იყო, ასე არეულები რომ ვიყავით, შვილი არ გვიჩნდებოდა... მერე ნელ-ნელა უმატა ლესტანბერმა უცნაურობებს. აღარც ჩემთან უნდოდა ყოფნა და თან ვეღარც მელეოდა. არადა, ფაქტობრივად მარტო ვიყავი. ბოლოს ისე მოხდა, რომ ამ სულიკომ ტვინი ამირია და შემაცდინა. მერე ერთ დღესაც შევიტყე, რომ ფეხმძიმედ ვიყავი. არ დაგიმალავ და თავიდან მუცლის მოშლა მინდოდა, რადგან ვიცოდი, ჩემი ქმარი გაგიჟდებოდა. მას შვილი ვერ ეყოლებოდა და ეს ამბავი ორივემ კარგად ვიცოდი. უკვე ექიმთანაც ვიყავი ჩაწერილი აბორტზე, როდესაც სულიკო კიდევ ერთხელ გამომეცხადა და ვიცი, ფეხმძიმედ ხარო. არადა, ეგ ამბავი ჩემ გარდა არავინ იცოდა. ჰოდა, ეგ ბავშვი აუცილებლად უნდა გააჩინოო. ეგ განსაკუთრებული ადამიანი იქნებაო და მოჰყვა ათას ამბავს. მეც დავიჯერე ყველაფერი და გადავწყვიტე, გამეჩინა. ლესტანბერზე კი არ იდარდო, მე მივხედავ მაგასო. ეგეც დავიჯერე მე სულელმა და კვირის თავზე ყველაფერიც ვუამბე. ოღონდ ის აღარ მითქვამს, ვისგან ვიყავი ფეხმძიმედ. შევალამაზე რაღაცები… იმან კიდევ მცემა და სახლიდან გაიქცა. მერე რა იყო, ეგ აღარ ვიცი,  ლესტანბერი დამუნჯდა და იმ დღის მერე ისე იქცეოდა, ვითომც არაფერი მომხდარა და შვილსაც მისგან ველოდი. რაღა უნდა მექნა? მივყევი ცხოვრებას და ეს ჩემი დაუჯერებელი ამბავიც სულ უფრო დამაჯერებელი გახდა. ბოლოს იმდენად ვირწმუნე შენი განსაკუთრებულობა, რომ შენც კი დაგაჯერე ყოველივე...

*ხრისტო უარყოფის ნიშნად თავს აქნევს* *და თითქოს ცდილობს, მოსმენილი ამბავი არ დაიჯეროს. პულტს იღებს და მონიტორ-ტელევიზორის გათიშვას ცდილობს. ვერ რთავს. დედა კი არ ჩერდება და სულ უფრო მეტ ნავთს ასხამს ცეცხლზე.*

დედა: - ხრისტო, მოკლედ, შენ არა ხარ ლესტანბერის შვილი და შენი ბიოლოგიური მამა არის სულიკო.

ხრისტო: - დედა, გაჩუმდი… ეს უკვე სრული სიგიჟეა… იცი, მაგ სულიკომ ჯვარზე გაკვრა მთხოვა. გესმის? ჯვარს უნდა ეცვა და უნდა მოკვდეო. დედა, მე დარწმუნებული ვარ, შენ სცდები. ეგ კაცი ვერანაირად ვერ იქნება მამაჩემი. აბა, როგორ შეიძლება, რომ მამამ შვილი სასიკვდილოდ გაიმეტოს? ძალიან გთხოვ, დედა, აღარაფერი თქვა…

დედა: - მართლა აღარ მეგონა, რომ ეს დღე დადგებოდა. ვაი, ჩემს თავს უბედურს…

ხრისტო: - მოიცადე, შენ რა ისიც იცოდი, რომ ეს დღე დადგებოდა?

დედა: - ყოველთვის ვიცოდი, რომ შენ განსაკუთებული იყავი.

ხრისტო: - დედა, შენ რა, ისიც კი იცოდი, რომ ჯვარზე გამაკრავდნენ?

დედა: - მე ყოველთვის ვიცოდი, რომ მეორედ მოსვლისას შენ გვიხსნიდი უკანასკნელი ჟამისგან…

ხრისტო: - დედა, მართლა ვეღარაფერს ვხვდები. თუ მე სულიკოს შვილი ვარ, აბა, განსაკუთრებული როგორღა ვარ? და თუ ლესტანბერმა იცოდა, რომ მისი შვილი არ ვიყავი, თავის ძედ რად მზრზდიდა? და თუ შენც იცოდი, რომ ჯვარს უნდა გავეკარი, აქამდე რად სდუმდი? და საერთოდ, საიდან მოიტანე ეს ყველაფერი? ვინ გითხრა? ეს რამ მოგაფიქრა?

დედა: - სულიკომ... ყველაფერი სულიკომ მითხრა. და თან სწორედ იმ დღეს, როდესაც მუცლის მოშლა გადამაფიქრებინა. მან ეს ყველაფერი სულ თავიდანვე იცოდა. არაა ეგ უბრალო კაცი… ნამდვილი გრძნეულია…

ხრისტო: - მაშ, აბა, ტყუილი ყოფილა ჩემი განსაკუთრებულობა, მეორედ მოსვლა და უკანასკნელი ჟამისგან ხსნა? ეს, ეს რა… მართლა ტყუილია ყველაფერი? და მეც რა, მთელი ცხოვრება ტყუილში მაცხოვრეთ? არა, ეს წარმოუდგენელი სისასტიკეა… და ახლა რა გამოდის, რომ მე… მე რა, სულ ტყუილად უნდა გავწირო თავი? და სულიკოს სურვილებსა და გეგმებს უნდა შევეწირო? იცი, თქვენ მგონი, მართლა ყველანი გადაირიეთ? ეს ხომ სრული სიგიჟე და ფანატიზმია…

დედა: - მოდი, შვილო, ჩამეხუტე, უნდა გიმღერო.

*ქალი შვილს ვირტუალურად ეხუტება და თავზე ხელს უსვამს. ჩვილივით არწევს და დავით გურამიშვილის ლექსის ,,ვაი, რა კარგი საჩინოს“ გალობას იწყებს.*

***სცენა მეშვიდე:***

*ოთახში არავინაა. მონიტორ-ტელევიზორი თავისით ირთვება და იწყება საინფორმაციო გამოშვება. ჩანს აჟიტირებულ-დაბოტოქსებული ტელეწამყვანი, რომელიც დაძაბული სახით პირველ სიახლედ ხრისტოს ჯვარცმის ამბავს ამცნობს ტელემაყურებელს.*

ტელეწამყვანი: - მოგესალმებით ძვირფასო ტელემაყურებლებო და გთავაზობთ ამ დროისთვის ჩვენს ხელთ არსებულ უახლეს ინფორმაციას. დღეს ჯავრს ეცვა პოლიტიკური პარტია ,,ხრისტო არს თქვენთან, ეროვნულ-განმათავისუფლებელ-სულისსაცხონებელი მოძრაობა“-ს ლიდერი ბატონი ხრისტო. ამჟამად ზუსტად უცნობია, რა მიზნით ჩაიდონა მან ეს საქციელი, თუმცა გამოძიება უკვე დაწყებულია თვითმკვლელობამდე მიყვანის მუხლით. სიტუაციაში გარკვევას შეეცდება ჩვენი ჟურნალისტი მარი მაგდალინეიშვილი, რომელიც ახლა ადგილზე იმყოფება და პირდაპირ ეთერში ჩაგვერთვება.

*ჩანს მოკლეკაბიანი ჟურნალისტი, რომელიც ჯვარცმულის წინ დგას და ცდილობს, ვინმე ჩაწეროს. კადრში ჩანს მხოლოდ ჯვრის ფრაგმენტი და გარდაცვლილი ხრისტოს ტერფები. ტერიტორია ჯებირებით არის შემოკავებული და მორიგე პოლიციელებიც ჯვარცმასთან ახლობლების გარდა არავის უშვებენ. შეკრებილი ხალხი გმინავს და ხმაურობს. ისმის რეპლიკა: - ,,ეგ იყო ცრუ მესია, ახია მაგაზე, მეტის ღირსია…“ ხალხი იტაცებს ამ სიტყვებს და სკანდირებს ფრაზას: - ,,ძირს ცრუ მესია; არა ცრუ მეორედ მოსვლასა და უკანაკნელ ჟამს; თავი დაანებეთ ჩვენს მრწამსა და რელიგიას“. ჟურნალისტი ცდილობს, ხრისტოს დედა ჩაწეროს, თუმცა ქალს გული უწუხდება და იქვე ეცემა. ლესტანბერი მეუღლის მოსულიერებას ცდილობს. ნადირივით ბღავის და უხამსი სიტყვებით იგინება. ხვიჩა და გოჩა ცოტა მოშორებით დგანან და ტირიან. ჟურნალისტი მათთან მირბის და მიკროფონს პირში სჩრის.*

ჟურნალისტი: - შეგიძლიათ, დაგვიკონკტეროთ, რამ აიძულა ხრისტო ჯვარცმულიყო?

ხვიჩა: - რა თქმა უნდა, მეორედ მოსვლამ. ის ჯვარს ეცვა, რათა არ დამდგარიყო უკანასკნელი ჟამი და მეორედ მოსვლასაც უმტკივნეულოდ ჩაევლო.

ჟურნალისტი: - ეს საქციელი ალბათ თქვენი პარტიის რეიტინგებს ძალიან გაზრდის. დიდი ალბათობით არჩევნები უკვე მოგებულიც გაქვთ. ვინ შეცვლის ახლა თქვენს ლიდერს და ვინ ჩაიბარებს სახელმწიფოს მართვის სადავეს?

გოჩა: - ამაზე უკვე მიდის შიდაპარტიული კონსულტაციები, თუმცა წინასწარ შემიძლია გითხრათ, რომ ერთი ლიდერი აღარ გვეყოლება და სავარაუდოდ, მე და ხვიჩა გადავიბარებთ პოლიტიკურ ძალაუფლებას.

ჟურნალისტი: - და ახლა რა იქნება? ცხოვრება როგორ გაგრძელდება ხრისტოს, მეორედ მოსვლისა და უკანასკნელი ჟამის გარეშე?

ხვიჩა: - ამაზეც ზუსტ პასუხს სულ რამდენიმე დღეში გაგცემთ. უკვე მზადდება წიგნი სახელად ,,მეორედ მოსვლის სახარება“, რომლის ავტორებიც მე და გოჩა გახლავართ, როგორც ხრისტოსთან დაახლოებული პირები და თანაპარტიელები. სწორედ ამ წიგნში იქნება ყველაფერი დეტალურად აღწერილი და გაწერილი. დაწყებული ხრისტოს მოწამებრივი ცხოვრებით და დამთავრებული ცალსახა დირექტივებით, აწი როგორ უნდა ვიცხოვროთ; რისი უნდა გვჯეროდეს და რისი არა; რისი კეთება შეიძლება და რა იკრძალება. მოკლედ, ცოტაც მოითმინეთ და თავად გახდებით სამყაროს ახალი მოდელით მოწყობისა და ახალივე მსოფლმხედველობის ჩამოყალიბების მომსწრე.

გოჩა: - ერთსაც დავამატებ, რომ ჩვენს გამარჯვებაში უდიდესი წვლილი შეიტანა, ჩვენი პარტიის დამაარსებელმა და დამფინანსებელმა, ბატონმა სულიკომ, რისთვისაც უღრმეს მადლობას ვუხდით მას და ვუსურვებთ ყოველივე საუკეთესოს.

*ამ დროს აგზნებული ბრბო ჯებირებს არღვევს და ქვების სროლითა და ხელკეტების ქნევით მირბის ჯვარცმულისკენ. ქვები ხვდებათ ხვიჩასა და გოჩასაც. ისინიც თავქუდმოგლეჯილი გარბიან. გარბის მოკლეკაბიანი ჟურნალისტიც, რომელსაც კვალში მისდევს ოპერატორი ჩართული კამერით. კამერა დაბლა ვარდება. ისმის ოპერატორის გმინვა. ამოტრიალებულ ობიექტივში ჩანან ხვიჩა, გოჩა და ჟურნალისტი, როგორ სხდებიან მათ წინ გაჩერებულ უშველებელ შავ ლიმუზინში. მანქანის უკანა შუშა იწევა და ჩანს სულიკოს გაბღენძილი სახე. ავტომობილი ნელი სვლით იძვრის და ისმის სულიკოს ხმა: - ,,ყოჩაღ, ჩემო გოგოებო და ბიჭებო, ოპერაცია კოდური სახელწოდებით ,,მეორედ მოსვლისას” წარმატებით დასრულდა. უდანაშაულოს სისხლიც დაიღვარა და ახლა გადავდივართ მომდევნო ეტაპზე. ახლა უკვე ხალხმა უნდა ირწმუნოს, რომ ეს ცრუ კი არა, ნამდვილი მეორედ მოსვლა იყო და საბრალო ხრისტოც ჩვენთვის ეწამა…“ ისმის შემზარავი ხარხარი და მაუწყებლობაც წყდება. ეკრანზე გამოდის სარეკლამო ბანერი, რომელზეც გამოსახულია ჯვარცმული ხრისტო და ქვემოთ კი დიდი ასოებით წერია: ,,შენ სად* ***იდექი*** *მეორედ მოსვლისას?“ ასევე გამოსახულია რიცხვი 33 და პარტიის სახელწოდება: ,,ხრისტო* ***იყო*** *თქვენთან, ეროვნულ-განმათავისუფლებელ-სულისსაცხონებელი მოძრაობა.“*

***დასასრული.***